Ինչ է նշանակում երկրում Գյոթեի ինստիտուտ կամ կենտրոն ունենալ: Դա նշանակում է ունենալ գերմանական մշակույթի, լեզվի, պատմության, հասարակության ներկայացման կենտրոն, ինչը գերմանական soft power-ն է տվյալ երկրում: Երկրագնդի վրա գոյություն ունեցող շուրջ 200 պետություններից համարյա 100-ում գործում է Գյոթեի ինստիտուտ կամ կենտրոն, ինչը տվյալ երկրի նկատմամբ գերմանական հետաքրքրության վկայությունն է: Իհարկե, Գյոթեի ինստիտուտը Հայաստանում ծրագրեր իրագործել է նաեւ նախկինում. մասնավորապես գերմաներեն լեզվի ուսուցման կենտրոնները Գյոթեի ինստիտուտի նախաձեռնությունն էին: Սակայն այժմ գերմանական բոլոր մշակութային-կրթական-լեզվական նախաձեռնությունները միավորվում են մեկ հարկի ներքո, ինչը նշանակում է Հայաստանով Գերմանիայի հետաքրքրվածության, գերմանական ներկայության եւ ազդեցության որակապես նոր մակարդակ: